Diari Oficial de la Generalitat Valenciana


Sumari del DOGV 5373, del 24-10-2006 (2006/11934)

ORDE de 3 d'octubre de 2006, de la Conselleria d'Empresa, Universitat i Ciència, per la qual es regula el procediment per a la tramitació telemàtica de la posada en servici d'ascensors.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/10/03/(1)/dof/vci/html**

### Dades del document

Número de DOGV
:   5373

Data del DOGV
:   24-10-2006

Secció del DOGV
:   I. DISPOSICIONS GENERALS

Número del document
:   2006/11774


Data del document
:   03-10-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * ascensor
    * legislació
    * telemàtica
    * procediment administratiu

ORDE de 3 d'octubre de 2006, de la Conselleria d'Empresa, Universitat i Ciència, per la qual es regula el procediment per a la tramitació telemàtica de la posada en servici d'ascensors. [2006/11655]  
Preàmbul  
La Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, establix, en l'article 45, que les administracions públiques impulsaran l'ocupació i l'aplicació de les tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències.  
Així mateix, reconeix als ciutadans la facultat de relacionar-se amb les administracions públiques per a exercir els seus drets a través de tècniques i mitjans electrònics, informàtics o telemàtics, atorgant-hi validesa i eficàcia de document original tant als documents com a les còpies emeses a través d'estos, sempre que en quede garantida l'autenticitat, integritat i conservació i, si és el cas, la recepció de l'interessat, així com el compliment de les garanties i els requisits exigits per les lleis.   
També el Reial Decret 263/1996, de 16 de febrer, pel qual és regulada la utilització de tècniques electròniques, informàtiques i telemàtiques per l'administració general de l'Estat, i el títol II del Decret 96/1998, de 6 de juliol, del Govern Valencià, pel qual es regula l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de la Generalitat Valenciana, preveuen esta forma de relació entre les administracions públiques i els seus ciutadans en el marc del ple respecte de les garanties i els requisits previstos en cada procediment.  
La Comissió Europea fa referència a la necessitat de l'establiment d'estratègies regionals per a l'anomenada societat de la informació dirigides a aprofitar al màxim la liberalització de les telecomunicacions, a afavorir el potencial de recursos humans, a promoure l'ús actiu de les tecnologies de la informació i de la telecomunicació i a promoure la igualtat en l'accés a estes.  
S'ha considerat, al seu torn, que la incorporació de la firma electrònica, tal com es preveu en la Llei 59/2003, de 19 de desembre, de Firma Electrònica, i en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, és el mitjà que introduïx més garanties d'identificabilitat de l'òrgan que exercix la competència i del ciutadà intervinent, de confidencialitat de les dades, de restricció de la utilització i l'accés a les dades a les persones autoritzades i d'autenticitat, integritat i conservació dels documents, requisits exigibles tots per a la introducció de mitjans telemàtics en un procediment.  
Per tant, la necessitat dels ciutadans, les empreses i les administracions públiques de facilitar una aproximació a través de les tecnologies de la informació fa imprescindible la regulació de nous procediments que facen efectius els mencionats drets.   
D'altra banda, el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, establix els mecanismes que possibiliten una relació entre l'administració i el ciutadà més interactiva i, en particular, faciliten a estos últims la presentació davant l'administració pública d'escrits, sol·licituds i comunicacions per via telemàtica amb plenes garanties i efectes legals, i també regulen les notificacions telemàtiques com un instrument àgil i vàlid per a la comunicació de l'administració als ciutadans.  
Un dels procediments administratius que entre les competències de la Generalitat Valenciana és susceptible de ser gestionat a través de tècniques telemàtiques és la tramitació de la posada en servici d'ascensors, regulada en la disposició addicional segona del Reial Decret 1.314/1997, d'1 d'agost, pel qual es dicten les disposicions d'aplicació de la Directiva del Parlament Europeu i del Consell 95/16/CE sobre ascensors (BOE núm. 234, de 30/09/1997).   
Per tot això, i en virtut del que s'ha establit en l'article 44 de la Llei 5/1983, de 30 de desembre, del Govern Valencià,  
ORDENE  
CAPÍTOL I  
Disposicions generals  
Article 1. Objecte i àmbit  
1. L'objecte de la present orde és establir el procediment per a la tramitació, mitjançant la utilització de tècniques telemàtiques, de la posada en servici d'ascensors, en els termes i amb les condicions que s'especificaran en els articles següents.  
2. El procediment que es regula en la present orde és de caràcter voluntari i alternatiu a la presentació de la documentació en els registres dels corresponents serveis territorials d'Indústria i Seguretat Industrial.  
Article 2. Conceptes i definicions  
1. Sistema ALTEA (alta telemàtica d'ascensors). És el sistema informàtic que permet la tramitació telemàtica del procediment per a la posada en servici d'ascensors.  
2. Presentació telemàtica. Sistema de comunicació i subministrament de dades i documents a través de tècniques i mitjans que resulten de l'ús conjunt de la informàtica i les telecomunicacions i que, en este cas, en permet la presentació davant el Registre Telemàtic de la Generalitat, i la tramitació del procediment per a la posada en servici d'ascensors, via Internet.  
3. Navegador. Programa informàtic que permet l'accés a servidors web a través de xarxes de dades basades en TCP/IP, com Internet, així com la presentació de la informació que els esmentats servidors contenen.  
4. Firma electrònica. És el conjunt de dades en forma electrònica, consignades juntament amb altres o associades amb estes, que poden ser utilitzades com a mitjà d'identificació del firmant.   
5. Firma electrònica avançada. Firma electrònica que permet identificar el firmant i detectar qualsevol canvi ulterior de les dades firmades, que està vinculada al firmant de manera única i a les dades a què fa referència, i que ha sigut creada per mitjans que el firmant pot mantenir sota el seu exclusiu control.  
6. Document electrònic. Document redactat en suport electrònic que incorpora dades que estan firmades electrònicament  
7. Pagament en línia. És un mitjà de pagament a través del qual es poden efectuar pagaments sense necessitat d'acudir a l'entitat col·laboradora de la qual s'és client. La Generalitat Valenciana, a través d'un sistema informàtic denominat .Passarel·la de pagament. que servix de pont, connecta telemàticament amb les entitats financeres col·laboradores en la recaptació de tributs i taxes per a pagar l'import, basant-se en les dades subministrades pel presentador. Per a qualsevol operació d'este tipus s'obté un justificant de presentació i pagament.  
8. NRC. Nombre de referència complet, consistent en un codi de 22 posicions que conté informació sobre el pagament del tribut i que en justifica la realització.  
9. Agents d'intermediació. Són les empreses fabricants d'ascensors, que els instal·len i declaren la conformitat de l'ascensor amb les directives comunitàries que hi són d'aplicació davant la Conselleria d'Empresa, Universitat i Ciència, la qual les acredita per a poder utilitzar el sistema ALTEA com a intermediaris entre els titulars i els serveis territorials d'Indústria i Seguretat Industrial.  
10. Representant autoritzat de l'agent d'intermediació. Persona física mandatària, designada per l'agent d'intermediació per a firmar les declaracions CE de conformitat emeses respecte dels ascensors instal·lats, així com les sol·licituds i els documents necessaris per a la tramitació d'este procediment.   
11. Delegat de gestió. Persona física autoritzada expressament pel representant autoritzat, per a realitzar l'emplenament dels formularis i adjuntar els documents annexos, amb caràcter previ a la firma per part del representant. L'autorització del representant al delegat de gestió es realitzarà d'acord amb el que s'ha disposat en l'article 2 del Decret 98/2005, de 20 de maig, del Consell de la Generalitat, pel qual es regula un registre de representacions de caràcter voluntari davant la Generalitat per a la realització de tràmits per via telemàtica, en allò que fa referència a la representació de persones físiques. La sol·licitud de registre de la representació per a concedir drets al delegat pot realitzar-se de forma presencial o bé a través del sistema de registre de representacions accessible des del portal www.tramita.gva.es. Este dret de representació s'atorgarà a una persona física, amb caràcter parcial, exclusivament per a la tramitació d'este procediment telemàtic.  
Article 3. Usuaris del sistema  
1. Podran presentar la documentació per a la posada en servici d'ascensors els representants autoritzats d'agents d'intermediació acreditats, que disposen del certificat d'usuari de la firma electrònica de la Generalitat Valenciana i d'altres reconegudes per la Generalitat, en els termes previstos en la disposició addicional tercera del Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, en nom dels titulars de les instal·lacions.  
2. Estes sol·licituds s'anotaran en el Registre Telemàtic de la Generalitat Valenciana i seran tramitades d'acord amb el procediment que s'especifica a continuació.  
Article 4. Procediment general  
El procediment es compon de les fases de presentació, liquidació, registre i notificació d'inscripció.  
1. Presentació  
El presentador (representant designat per una entitat acreditada, o delegat de gestió autoritzat per este) accedirà al catàleg de servicis públics interactius de la Generalitat Valenciana, accessible a través de www.tramita.gva.es, i seleccionarà el servici corresponent a la tramitació de la posada en servici d'ascensors. S'identificarà com a usuari mitjançant el certificat de firma electrònica. El sistema procedirà a identificar el remitent mitjançant els dispositius de firma electrònica de la Generalitat. El sistema comprovarà que efectivament es tracta d'una persona física autoritzada per a realitzar la tramitació, en ser representant d'una entitat acreditada, o ser un delegat de gestió autoritzat expressament per aquell a través del Registre de Representacions de la Generalitat Valenciana.  
A continuació omplirà el formulari de sol·licitud d'inscripció en el Registre d'Ascensors, al qual adjuntarà els arxius corresponents a la documentació addicional que cal presentar.  
La fase de presentació comprén, en definitiva, el procediment d'identificació de l'entitat acreditada, representant o delegat autoritzat, així com l'emplenament de les dades en el formulari de sol·licitud i dels arxius adjunts. Amb esta informació es realitzaran les validacions necessàries i el càlcul de la taxa a aplicar.  
2. Liquidació   
El mitjà a través del qual es realitzarà el pagament de la taxa serà el denominat pagament en línia. Per a això, com a conseqüència de la introducció de dades realitzada, el sistema calcularà la taxa i mostrarà a l'usuari el formulari de pagament de taxes en què haurà d'introduir les dades necessàries (dades del pagador i del compte bancari de càrrec), i sol·licitarà a continuació la firma de l'operació de pagament.   
Una vegada confirmat el pagament, el sistema expedirà un justificant que l'usuari podrà guardar i imprimir i que contindrà el NRC emés per l'entitat bancària col·laboradora.  
3. Registre  
Una vegada validades les dades i pagada la taxa, el sistema procedirà a registrar d'entrada la documentació presentada per a la qual cosa sol·licitarà la firma electrònica de l'usuari. Este registre s'efectuarà en el Registre Telemàtic de la Generalitat Valenciana. Es produirà l'obertura d'un expedient per a la tramitació de la inscripció sol·licitada i s'obtindrà el número d'inscripció en el Registre d'Ascensors. Esta operació tornarà una confirmació a l'usuari, mitjançant un document justificant que inclourà les dades de la sol·licitud i en el qual es farà constar el número de registre d'entrada, la data i l'hora de presentació, el codi d'expedient assignat, i també la relació de documents adjunts.  
4. Notificació  
Amb posterioritat a l'anotació en el registre, el sistema produirà una notificació telemàtica en què es comunicarà al titular la inscripció en el registre d'ascensors, amb indicació del número de registre assignat. L'esmentada notificació estarà disponible per a futures consultes en la bústia de ciutadà existent en el Registre Telemàtic.  
Article 5. Garantia de disponibilitat i accés  
1. El sistema ALTEA permetrà la presentació de documents electrònics tots els dies de l'any, durant les vint-i-quatre hores del dia, sense perjudici de les interrupcions necessàries per raons tècniques derivades de la utilització o el manteniment de qualsevol equip informàtic o sistemes de comunicacions.   
2. El mateix sistema informarà les entitats acreditades del catàleg de servicis disponibles, així com de qualsevol alteració en la franja horària inicialment garantida.   
Article 6. Validesa de les comunicacions  
1. La comunicació telemàtica s'anotarà en el registre telemàtic de la Generalitat i generarà la corresponent diligència d'usuari que la produïx, data i hora.  
2. Les notificacions, comunicacions o documentació dels procediments emesos mitjançant firma electrònica avançada en l'àmbit de la Generalitat Valenciana gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Compatibilitat entre els mitjans utilitzats per l'emissor i destinatari  
Les entitats acreditades hauran de disposar d'un sistema informàtic que permeta accedir al servidor que sostinga el sistema ALTEA a través de la xarxa Internet i l'enviament i la recepció dels documents electrònics que intervenen en el procediment telemàtic, així com de la seua impressió llegible.  
Article 8. Existència de mesures de seguretat  
Es garantix la no-alteració de les comunicacions i accessos no autoritzats mitjançant l'adopció de les següents mesures:  
. Acreditació d'identitat mitjançant firma electrònica avançada.  
. No-alteració de la informació transmesa entre el sistema ALTEA i els sistemes dels agents intermediaris mitjançant l'ús de la firma electrònica avançada.  
. No-alteració de la informació transmesa entre el sistema ALTEA i les entitats bancàries a través de la plataforma de passarel·la de pagaments de la Generalitat.  
CAPÍTOL II  
Agents d'intermediació  
Article 9. Acreditació d'agents d'intermediació  
1. Podran ser agents d'intermediació les empreses fabricants d'ascensors que s'acullen a algun dels procediments detallats a continuació per a declarar la conformitat dels ascensors que hi instal·len, les quals hauran d'acreditar, si és el cas, que disposen de la documentació necessària per a tramitar ascensors d'acord amb el procediment o els procediments a què s'acullen del Reial Decret 1.314/1997, d'1 d'agost, pel qual es dicten les disposicions d'aplicació de la Directiva del Parlament Europeu i del Consell 95/16/CE sobre ascensors (BOE núm. 234, de 30/09/97), i que així ho sol·liciten i siguen reconegudes com a agents per la Conselleria d'Empresa, Universitat i Ciència, per entendre adequades les característiques de garantia i capacitat del servici de gestió telemàtica proposades per l'interessat, d'acord amb els articles següents.  
a) Possibles procediments d'avaluació de la conformitat a què es pot acollir un fabricant d'ascensors per a declarar-ne la conformitat:  
. Annex V (mòdul B) + Annex VI (mòdul F)  
. Annex V (mòdul B) + Annex XII (mòdul E)  
. Annex V (mòdul B) + Annex XIV (mòdul D)  
. Annex XIII (mòdul H3.3) + Annex VI (mòdul F)  
. Annex XIII (mòdul H3.3) + Annex XII (mòdul E)  
. Annex XIII (mòdul H3.3) + Annex XIV (mòdul D)  
. Annex X (mòdul G)  
. Annex XIII (mòdul H)  
b) Documentació justificativa que aportarà el fabricant que instal·le un ascensor per a la seua acreditació, segons el mòdul aplicat per a avaluar-ne la conformitat:  
. Annex V (mòdul B): certificat d'examen CE de tipus.  
. Annex VI (mòdul F): no hi ha documentació a aportar.  
. Annex XII (mòdul E): document d'aprovació del sistema d'assegurament de la qualitat del producte ascensor.  
. Annex XIV (mòdul D): document d'aprovació del sistema d'assegurament de la producció.  
. Annex XIII (mòdul H3.3): certificat CE d'examen del disseny.  
. Annex XIII (mòdul H): document d'aprovació del sistema d'assegurament de la qualitat total.  
. Annex X (mòdul G): no hi ha documentació a aportar.  
Els annexos a què es fa referència en els apartats a) i b) anteriors es corresponen amb els annexos del Reial Decret 1.314/1997, esmentat anteriorment.  
2. Correspon a la Direcció General de Seguretat Industrial i Consum, de la Conselleria d'Empresa, Universitat i Ciència, la resolució de les sol·licituds d'acreditació d'agents d'intermediació.  
3. Els agents d'intermediació hauran d'estar en possessió d'un certificat electrònic expedit per l'autoritat certificadora de la Generalitat Valenciana, o per aquelles altres reconegudes per la Generalitat, en els termes previstos en la disposició addicional tercera del Decret 87/2002, de 30 de maig, del Govern Valencià. El titular d'este certificat serà el representant legal de l'empresa, o persona que este designe per a la tramitació del procediment.  
4. Els agents d'intermediació hauran de comunicar qualsevol canvi en la titularitat dels certificats electrònics utilitzats per a realitzar la firma de les sol·licituds i, si és el cas, qualsevol canvi d'autoritat certificadora.  
5. Per a poder realitzar la tramitació descrita en este procediment, cal que el representant autoritzat siga titular o cotitular d'un compte en alguna de les entitats financeres col·laboradores de la Generalitat Valenciana en la recaptació de tributs, que tinguen habilitat este mitjà de pagament. No obstant això, cada entitat pot tenir les pròpies restriccions d'utilització alienes al servici general que presta la Generalitat.  
Article 10. Presentació de sol·licituds d'acreditació  
La sol·licitud d'acreditació com a agent d'intermediació, dirigida a la Direcció General de Seguretat Industrial i Consum, l'haurà de presentar l'entitat interessada en el Registre General de la Conselleria d'Empresa, Universitat i Ciència, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyada de la següent documentació:  
a) Documentació acreditativa i identificadora del sol·licitant i del seu representant legal.  
En cas que el titular del certificat que s'utilitzarà per a firmar els documents i tràmits d'este procediment telemàtic no siga el representant legal de l'empresa, document firmat per este en què es designe la persona que realitzarà l'esmentada funció.   
b) La documentació acreditativa que corresponga definida en l'apartat b) del punt 1 de l'article 9 d'esta orde, segons el procediment d'avaluació de la conformitat a què s'aculla definit en l'apartat a) d'este.  
c) Memòria explicativa del funcionament del servici d'intermediació, en la qual s'identifique:  
. Relació de mitjans tècnics dedicats per a l'exercici del servici d'intermediació.  
. Relació de mitjans humans dedicats i organització de les tasques que comporta el servici d'intermediació.  
d) Acceptació de les obligacions recollides en l'article 12 de la present orde.  
e) NIF/CIF del titular del certificat electrònic amb el qual es firmaran les sol·licituds d'inscripció d'ascensors.  
f) Autoritat certificadora que expedix els certificats amb què les firmaran.  
Article 11. Resolució  
1. La Direcció General de Seguretat Industrial i Consum resoldrà la sol·licitud d'acreditació de l'agent d'intermediació en el termini de dos mesos, després de l'informe determinant previ de la Sotssecretaria de la Conselleria d'Empresa, Universitat i Ciència, sobre l'adequació dels mitjans tècnics proposats per l'interessat.  
2. Transcorregut este termini sense que s'hi haja dictat resolució expressa, la sol·licitud s'haurà d'entendre estimada amb els efectes previstos en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La resolució podrà ser denegatòria en cas de no acreditar-se adequadament les característiques de garantia i capacitat de gestió del servici d'intermediació d'acord amb el que s'ha previst en l'article anterior, i en cas de tenir una incidència negativa en el funcionament del sistema ALTEA. També es podrà denegar l'acreditació en cas que la Conselleria no confie en l'autoritat certificadora que expedix el certificat electrònic amb el qual es firmaran els documents.  
Article 12. Obligacions dels agents d'intermediació  
1. Sense perjudici de les que la normativa vigent establix per a la posada en servici d'ascensors, pel que fa a esta orde, es declaren expressament les següents obligacions:  
a) Sempre que el procediment s'inicie per via telemàtica necessàriament finalitzarà per este mateix sistema, pel que fa a les fases de presentació, liquidació i registre indicades anteriorment.  
b) Conservar en el seu poder la següent documentació de cada ascensor tramitat:  
. Autorització del titular de la instal·lació per a la realització en nom seu de la tramitació telemàtica de la posada en servici de l'ascensor.  
. Expedient tècnic (incloent-hi plans d'instal·lació).  
. Declaració CE de conformitat.  
. Actes d'assaigs relacionats amb el control final.   
. Contracte de conservació.  
c) Responsabilitzar-se que tota la documentació presentada per a la posada en servici de l'ascensor, així com la instal·lació d'este, s'ajuste a la normativa vigent.  
d) Proporcionar una còpia impresa de la notificació d'inscripció de l'ascensor al titular de la instal·lació.  
e) Facilitar totes les dades i la informació que li requerisca la Conselleria d'Empresa, Universitat i Ciència, així com comunicar les incidències i variacions que s'hi produïsquen.  
f) Facilitar l'accés a la informació tramitada telemàticament en nom seu als titulars de les instal·lacions.  
g) Adaptar els sistemes informàtics i de comunicacions utilitzats per a l'exercici del servici per a la perfecta integració amb el sistema ALTEA a requeriment de la Conselleria, quan així es considere necessari per canvis o innovacions en el sistema.  
h) Comunicar qualsevol canvi en la titularitat del certificat electrònic amb què realitzen la firma dels documents presentats i, si és el cas, de l'autoritat certificadora que l'expedix.  
i) Presentar les sol·licituds de posada en servici firmades amb un certificat no revocat en el dia i a l'hora de la presentació.  
2. Si es comprovara l'incompliment per part de l'agent de qualssevol dels requisits, condicions i la resta de circumstàncies que originaren l'atorgament de l'acreditació, s'hi podrà deixar sense efecte després de la tramitació prèvia del corresponent expedient en què, en tot cas, quedarà garantit el dret de l'interessat a l'audiència.  
Article 13. Resolució d'incidències i control d'actuacions  
1. La Direcció General de Seguretat Industrial i Consum resoldrà les incidències que es produïsquen amb posterioritat a l'atorgament de l'acreditació dels agents d'intermediació.  
2. Igualment controlarà l'actuació dels agents d'intermediació, així com de la resta de persones i entitats que intervenen en el procediment.  
CapÍtol III  
Aprovació de l'aplicació  
Article 14. Aprovació de l'aplicació ALTEA emprada en la gestió d'este procediment  
D'acord amb el que s'ha previst en l'article 15 del Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, s'aprova l'aplicació ALTEA amb la qual es realitzen les funcions previstes en la present orde.  
Disposicions addicionals  
Primera  
1. En el supòsit que els documents que han d'acompanyar la sol·licitud d'acreditació com a agent d'intermediació ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Segona  
D'acord amb el que s'ha disposat en el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, s'incorpora el procediment recollit en esta orde a l'annex de l'esmentat decret, com a procediment susceptible de tramitació a través del Registre Telemàtic de la Generalitat.   
Disposicions finals  
Primera   
Es faculta el director general de Seguretat Industrial i Consum per a dictar les resolucions i adoptar les mesures que considere oportunes per al desplegament i l'aplicació del que s'ha disposat en la present orde.  
Segona  
La present orde entrarà en vigor el dia de la publicació en el Diari Oficial de la Generalitat.  
València, 3 d'octubre de 2006  
El conseller d'Empresa, Universitat i Ciència,  
Justo Nieto Nieto


Còpia Permalink ELI